b'\n_START_ARTICLE_\nNekropola (Pahor)\n_START_SECTION_\nVsebina\n_START_PARAGRAPH_\nRoman se za\xc4\x8dne s pisateljevim obiskom spominskega parka ob koncentracijskem tabori\xc5\xa1\xc4\x8du Natzweiler-Struthof, potem pa popi\xc5\xa1e, kar je do\xc5\xbeivel v drugih tabori\xc5\xa1\xc4\x8dih (Dachau, Dora, Harzungen, Bergen-Belsen). Zgodba je avtobiografska, prvoosebna, premi\xc5\xa1ljujo\xc4\x8da, spra\xc5\xa1uje se, kaj je greh v ne\xc4\x8dlove\xc5\xa1kih razmerah, govori o fizi\xc4\x8dnem propadanju teles, odnosu do sojetnikov, ki nastane v takem okolju, in o razli\xc4\x8dnih na\xc4\x8dinih, s katerimi so se jetniki soo\xc4\x8dali z \xc5\xbeivljenjem v objemu smrti ter sku\xc5\xa1ali pre\xc5\xbeiveti. Kljub ne\xc4\x8dlove\xc5\xa1kim razmeram je namre\xc4\x8d v tabori\xc5\xa1\xc4\x8dnikih neprestano prisoten nagon po pre\xc5\xbeivetju. Njegovi opisi segajo deloma tudi izven lastnega do\xc5\xbeivljanja, saj nekatere stvari spozna \xc5\xa1ele ob ponovnem obisku tabori\xc5\xa1\xc4\x8d._NEWLINE_V romanu kriti\xc4\x8dno pogleda na odnos, ki ga ima dana\xc5\xa1nja Slovenija do tabori\xc5\xa1\xc4\x8dnikov. Zdi se mu, da se poveli\xc4\x8dujejo zgolj aktivne borce proti okupatorju, ignorirajo pa tabori\xc5\xa1\xc4\x8dnike. Opozarja na odnos Francije in Nizozemske, ki sta svojim, v tabori\xc5\xa1\xc4\x8dih umrlim junakom, zgradili spominsko pokopali\xc5\xa1\xc4\x8de, ali pa njihove zgodbe izdali v knjigah, npr. Dnevnik Ane Frank, Slovenci pa podobnih pisem Zore Perello nismo sposobni zbrati in objaviti._NEWLINE_Ker je osredinjenje na lastnih dojemanjih in ob\xc4\x8dutenjih, so ostale osebe bolj skopo opisane. Kot bolni\xc4\x8dar se dru\xc5\xbei predvsem z ostalimi bolni\xc4\x8darji, zdravniki, nadzorniki in bolniki. Med njegovimi prijatelji, ki so ve\xc4\x8dinoma sodelavci in bolniki, pa prevladujejo Slovenci in ostali Slovani. Odnosi v tabori\xc5\xa1\xc4\x8du so bistvenega pomena tudi za nastanek romana, saj se Pahor \xc4\x8duti krivega, da je sam pre\xc5\xbeivel, zato \xc5\xbeeli povedati zgodbo sotabori\xc5\xa1\xc4\x8dnikov mlaj\xc5\xa1im generacijam.\n_START_SECTION_\nNarodno v Nekropoli\n_START_PARAGRAPH_\n\xc4\x8ceprav posku\xc5\xa1a prikazati zlivanje vsega v ni\xc4\x8d, prikazuje razlo\xc4\x8devanje med narodnostmi. Uprava tabori\xc5\xa1\xc4\x8da je tabori\xc5\xa1\xc4\x8dnikom na \xc4\x8drtasto obleko narisala kratice glede na dr\xc5\xbeavo iz katere izhajajo: I za Italijana, NN za Nizozemca in Norve\xc5\xbeana itd. Narodno pa se identificirajo tudi tabori\xc5\xa1\xc4\x8dniki sami, zlasti Slovenci, ki si ne \xc5\xbeelijo, da bi jih ena\xc4\x8dili z Italijani:\xc2\xa0\xc2\xbb[S]lovenski \xc4\x8dlovek vztrajno trdi, da je Jugoslovan, in tako na najla\xc5\xbeji na\xc4\x8din prepri\xc4\x8da okolje, da prisluhne njegovim ugovorom. Seveda se \xc4\x8dloveku srce in pamet upirata da bi ga v de\xc5\xbeeli pogina ugnobili kot Italijana, potem ko je od konca prve svetovne vojske italijanska dr\xc5\xbeava uni\xc4\x8devala njegovo identiteto na doma\xc4\x8dih tleh.\xc2\xab\xc2\xa0(Pahor 2009: 50). Mo\xc4\x8d narodne identifikacije se ka\xc5\xbee v tem, da vsak tabori\xc5\xa1\xc4\x8dnik poskrbi najprej za svoje rojake in jim posku\xc5\xa1a vrniti nekaj \xc4\x8dlove\xc4\x8dnosti. Razvidna je ostra meja med Italijani in ostalimi narodi, ki je prisotna pri vseh tabori\xc5\xa1\xc4\x8dnikih, avtor pa jo do\xc5\xbeivlja mo\xc4\x8dneje predvsem zaradi zatiranja slovenskih zamejcev. Italijani so zaradi svoje pretirane \xc4\x8dustvenosti in prito\xc5\xbeevanja predvsem pri tabori\xc5\xa1\xc4\x8dnikih iz Norve\xc5\xa1ke, Nizozemske in Nem\xc4\x8dije, bolj neza\xc5\xbeeljeni kot pripadniki ostalih narodnosti.\n_START_SECTION_\nDramska uprizoritev Nekropole\n_START_PARAGRAPH_\nNekropolo so 2. 12. 2010 uprizorili v Trstu, pod takrtirko Borisa Kobala. Pobudo za uprizoritev je dala ob\xc4\x8dina Trst oz. njen \xc5\xbeupan Roberto Dipiazza. Predstava je bila v slovenskem jeziku z italijanskimi podnapisi. Bila je del programa Ljubljana \xe2\x80\x93 svetovna prestolnica knjige 2010. Nastala je v koprodukciji Dru\xc5\xa1tva Celinka, KUD Pod Topoli in Mestnega gledali\xc5\xa1\xc4\x8da ljubljanskega.'